‘กรุงศรี’ชู1ปีจ่าย4%ลงทุนตราสารหนี้นอก
บลจ.กรุงศรี ขายกองทุนตราสารหนี้ต่างประเทศ 1 ปี ผลตอบแทน 4% ต่อปี &#8220;ฟินันซ่า&#8221; 3 เดือน จ่าย 3.25% ต่อปี
15 พ.ค. 2555

บลจ.กรุงศรี ขายกองทุนตราสารหนี้ต่างประเทศ 1 ปี ผลตอบแทน 4% ต่อปี “ฟินันซ่า” 3 เดือน จ่าย 3.25% ต่อปี
นายฉัตรรพี ตันติเฉลิม ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) กรุงศรี เปิดเผยว่า บลจ.กรุงศรีจะเปิดขายกองทุนเปิดกรุงศรีตราสารหนี้ต่างประเทศ 1Y3 (KFFIF1Y3) ระหว่างวันที่ 15–21 พ.ค. 2555 ลงทุนขั้นต่ำ 1 หมื่นบาท ประมาณการผลตอบแทน 4% ต่อปี 
กองทุนมีนโยบายลงทุนใน 5 ตราสาร ในสัดส่วนละ 24% ได้แก่ เงินฝากธนาคาร Union National Bank สหรัฐอาหรับเอมิเรตส์ ตราสารหนี้ EMTN (Euro Medium Term Note) ออกโดยธนาคาร Banco do Brasil S.A ตราสารหนี้ EMTN ออกโดยธนาคาร Banco Itau BBA S.A ตราสารหนี้ EMTN ออกโดยธนาคาร Banco Bradessco S.A. และเงินฝากธนาคาร Bank of China สาขา Macau สัดส่วน 4% ป้องกันความเสี่ยงจากอัตราแลกเปลี่ยนทั้งจำนวน
“บลจ.กรุงศรี มองว่า การลงทุนในกองทุนตราสารหนี้ดังกล่าวยังเป็นทางเลือกที่น่าสนใจ เหมาะสำหรับ นักลงทุนที่สามารถลงทุนได้เป็นระยะเวลาประมาณ 1 ปี และต้องการโอกาสได้รับผลตอบแทนที่สูงกว่าดอกเบี้ยเงินฝากธนาคาร” นายฉัตรพีกล่าว
นายธีรพันธุ์ จิตตาลาน กรรมการบริหารและประธานเจ้าหน้าที่บริหาร บลจ.ฟินันซ่า เปิดเผยว่า กองทุนเปิดฟินันซ่าตราสารหนี้พลัส โรล โอเวอร์ 3 เดือน 4 เสนอขายครั้งแรก ตั้งแต่วันที่ 11–22 พ.ค.นี้ ประมาณการผลตอบแทนที่ 3.25% ต่อปี ลงทุนขั้นต่ำ 2,000 บาท ลงทุนในเงินฝากธนาคารต่างประเทศหรือตราสารหนี้บริษัทไทย